בס"ד

**פרשת בלק**

*כשרשע תובע צדק*

האלוקים אמר לו ברורות: **"לא".** אך הוא, בלעם, הלך בכל זאת.

האלוקים ציווה עליו מפורשות:

**"לא תלך עמהם לא תאר את העם כי ברוך הוא"** (במדבר כב, יב)

אך הוא, למרות דברים ברורים ותקיפים אלו, נענה בחפץ לב להפצרות בלק. כך הגיע לבסוף אל בירת מואב. בלעם פעל, איפוא, מדעת ובהכרה מלאה, בניגוד לרצון האלוקים, אלוקיו.

זאת ועוד. בלעם גם ידע, שתלותו באלוקים מוחלטת. תלות, עליה הצביע הוא עצמו, ואף הכריז עליה בפומבי פעם אחר פעם, באוזני המלך המואבי: **"היכל אוכל דבר מאומה? הדבר אשר ישים אלקים בפי אתו אדבר"** (שם, לח)

המעניין הוא, שהקוסם מארץ פתור קיווה, כי למרות הכל יצליח לרתום את האלוקים עצמו למרכבת תכניותיו ושאיפותיו מלאות השנאה. הוא האמין, שימצא סדק בדברי האלוקים אליו, דרכם יגניב את פרשנותו הזדונית לדברים ששמע, והיא תכריח את האלוקים לבצע את רצונו שלו להשמיד את ישראל.

עד כדי כך מסוגלת השנאה לעוות את נשמתו של האדם.

כמה אוויל היה בלעם באותה שעה, כשהאמין, שגם את האלוקים ניתן לקנות. כשהחליט, שאין האלוקות פועלת בהתאם לעקרונות מוצקים של צדק ויושר מוחלטים. כשקיווה, שניתן לקנות אצלה באמצעות שוחד (**"בזה שבעת מזבחות... שבעת פרים..."** (שם כג, א"ג)), "צדק" שונה, כשם שהפטרודלרים הצמיחו צדק מסוים במזרח התיכון.

אכן, ידע בלעם הגדול, שהוא עושה עתה שטויות. אולם, שנאתו לעם ישראל הייתה כה עמוקה וכה תהומית, שכדי לממש אותה – ניסה הכל...

וראו נא לאילו מחוזות נפש מסולפים הובילה אותו שנאתו:

בעומדו כך על אחד הרי מואב, בצפותו בעם ישראל, ששכן למטה בערבה, נזכר בטיעון חשוב, כנאמר בפסוק: **"וישת אל המדבר פניו"** (שם כד, א)

"שהזכיר להם את עוון העגל, שעשו במדבר" (שפתי חכמים על רש"י, שם)

בלעם תובע, איפוא, מן האלוקים, שיעשה... צדק בעולם.

מדוע, שאלה רוחו של בלעם – מדוע אינך מעניש את העם, שמרד בך, שיצר עגל זהב והשתחווה לו, הלא גזרת עליו כליה בעטיו של חטא זה! מדוע חזרת בך, למה אינך ממצה עימו את הדין? "השופט כל הארץ לא יעשה משפט"?

הפסוק האחרון שהזכרנו הוא מדבריו של אברהם אבינו, שגם הוא דרש צדק מן האלוקים להאריך אפו כנגד הרשעים כשהיה בדעתו להביא כליה על ערי סדום ועמורה. וההבדל בין אברהם לבלעם בדרישת הצדק הוא אינו פילוסופי, כי אם ניגוד **פסיכולוגי** מהותי:

אין צדק **אובייקטיבי** צומח מליבו של אדם. תמיד תמיד תהיה דרישת הצדק בבואה למידותיו ולתכונותיו. הצדק של *עין טובה* (אברהם אבינו) ידרוש חנינה גם לרשעים, ו*עין רעה*, כעינו של בלעם, תתבע צדק ומיצוי דין עם הצדיקים דווקא. מאז ועצם היום הזה.

ואף זאת מלקחי פרשתנו.

(ע"פ "פרשה ופישרה" של הרב גרילק)

**דִּמְעָה שֶל אַבָּא**

בָּאִי גֶּ'רְבָּה, אִי הַסָּמוּךְ לְטוּנִיס וְשַׁיָּךְ לָהּ, מָקוֹם שֶׁבּוֹ הָיְתָה קְהִילָה מְפֹאֶרֶת - חָי סוֹחֵר עָשִׁיר. בְּעֶצֶם, עָשִׁיר לְשֶׁעָבַר, כִּי בְּיוֹם אֶחָד, לְא מַמָשׁ בָּהִיר - הוּא אִבֵּד אֶת כֹּל רְכוּשׁוֹ.

הַסּוֹחֵר הַזֶּה הִתְחִיל לְהַרְגִּישׁ שֶׁהִוא הוֹלֵךְ וּמְאַבֵּד יוֹתֵר מֵאָשֵׁר אֶת כַּסְפּוֹ. דְבָרִים בְּחַיָּיו הִשְתָּבְּשוּ וְהוּא לֹא הִצְלִיחַ לְהָבִין מַדּוּעַ זֶה קוֹרֶה לוֹ.

מָה עוֹשֶה יְהוּדִי בִּמְצוּקָה כָּזוֹ? הוֹלֵךְ אֶל הָרָב. גַּם הַסּוֹחֵר שֶׁלָּנוּ עָשָֹה כָּךְ וְהָלַךְ אֶל רַבִּי מֹשֶׁה כָּלְפון הַכֹּהֵן זַצַ"ל.

"מָה קָרָה לְךָ? מַדּוּעַ אֲתָה כָּל כָּךְ מֻדְאָג?" שָׁאַל הָרָב אֶת הַסּוֹחֵר וְהַסּוֹחֵר, הָיָה לְמַעַן הָאֱמֶת יוֹתֵר מִמֻדְאָג. הוּא הָיָה מַמָשׁ מְדֻכָּא.

כְּשֶׁהָרַב שָׁאַל אוֹתוֹ "מָה קָרָה לְךָ" הוּא לֹא הִצְלִיחַ לְהַעֲלִים אֶת הַדְּמָעוֹת שֶבִּצְבְּצוּ מֵעֵינָיו: "רַבִּי", הוּא אָמָר, " יֵש לִי צָרוֹת רַבּוֹת".

"אֵלוּ צָרוֹת?"

"הַגְּדוֹלָה שֶׁבָּהֶן - אִבַּדְתִּי אֶת כֹּל רְכוּשִׁי וְיֶשׁ לִי בְּעָיוֹת בִּתְּחוּמִים שׁוֹנִים. קָשֶׁה לִי, קשה לִי לְהָבִין מַדּוּעַ זֶה קָרָה לִי".

הָרָב חָשַׁב לְרֶגַע וְאָז הֵרִים אֶת רֹאשׁוֹ הִבִּיט בָּאִישׁ הַשָּׁבוּר שֶׁלְּפָנָיו וְשָׁאַל: "אֲתָה יָכוֹל לִזְכֹּר אוּלַי אִם אֵי פָּעַם צִיעַרְתָ אֶת הוֹרֶיךָ?"

הַסּוֹחֵר נֶאֱנָח. "כֶּן. לְצַעֲרִי צִיעַרְתִּי אֶת אֲבִי, אֲבָל לֹא הִתְכַּוַּנְתִּי לְצַעֵר אוֹתוֹ, חָלִילָה."

" אֵיךְ זֶה קָרָה?"

"אֲבִי הִגִּיעַ לְמָבוֹי סָתוּם. בַּחֲנוּת שֶׁלּוֹ לֹא הָיוּ לּוֹ מְזוּמָנִים בִּכְלָל וְהַחֲנוּת לֹא הִצְלִיחָה לְתַפְקֵד הוּא פָּנָה אֵלָי וְשָׁאַל אוֹתִי אִם אֳנִי מַכִּיר מִישֶׁהוּ שֶׁיִהְיֶה מְעֻנְיָן לִקְנוֹת מִמֶנוּ אֶת הַחֲנוּת.

אֳנִי מַכִּיר קוֹנֶה כָזֶה - עָנִיתִי מִיָד – אֳנִי! מְכוּר לִי אֶת הַחֲנוּת שֶׁלְךָ!

אֲבִי שָֹמַח. "מְצוּיָן", הוּא אָמַר, "אֲבָל אֲל תְּסַפֵּר אֶת זֶה לְאִמְּךָ. זֶהוּ הָרְכוּשׁ הָאַחֲרוֹן שֶׁהָיָה לָנוּ וְהִיא תִּצְטָעֵר מְאֹד." אֲבִי כַּנִּרְאֶה גַּם הִצְטָעֵר מְאֹד, אֲבָל אֲנִי הֳרֵי לֹא לָחַצְתִּי עָלָיו לִמְכֹּר לִי, הוּא הָיָה זֶה שֶׁפָּנָה אֵלָי וְשָׁאַל אִם אוּכַל לִמְצֹא לּוֹ קוֹנֶה".

"נָכוֹן" אָמַר הָרָב כַּלְפְוֹן אֵין סָפֵק שֶׁלֹא הִתְכּוַּנְתָּ לְצָעֶר אוֹתוֹ אִילוּּ הַקּוֹנֶה הָיָה זָר הוּּא לֹא הָיָה זָקוּק לִמְחִילָתו שֶל אָבִיךָ כִּי הוּא עָשָֹה עֵסֶק הוֹגֵן אָבַל אֲתָה, אֲתָה שֶׁהָיִיתָ הַקּוֹנֶה הֲסִבֹּתָ צַעַר לְאָבִיךָ וְזֶה חָמוּר מְאֹד".

"אֲבָל אֲבִי הָיָה זָקוּק לְכֶסֶף!"

"אָבִיךָ הָיָה זָקוּק לְכֶסֶף, אֳנִי מֵבִין אֶת זֶה. מַדּוּעַ לֹא הַצָּעַת לּוֹ אֶת סְכוּם הַכֶּסֶף שֶׁלּוֹ הָיָה זָקוּק בְּלִי לִקְנוֹת אֶת הַחֲנוּת וְכָךְ לְהַשְׁאִיר אוֹתוֹ בִּמְקוֹמוֹ כְּאָדָם מְכֻבָּד הַמְסֻגָּל לְהִתְפַּרְנֵס וּלְפַרְנֵס אֶת מִשְׁפַּחְתּוֹ?"

"אוֹי" תָּפַס הַסּוֹחֵר בְּרֹאשׁוֹ "מֶה עָשִׂיתִי? רַבִּי הֲיֵשׁ לְזֶה תַקָּנָה?"

"לְמַזְלְךָ יֵש" עוֹדֵד אוֹתוֹ הָרָב כַּלְפְוֹן "לֵךְ לְאָבִיךְ וּבִקֵּשׁ מִמֶנוּ מְחִילָה וְתַּבְטִיחַ לּוֹ שֶׁאֵם בעז"ה יֻטַּב מַצָּבְךָ תַּעֲזֹר לּוֹ בְּלִי לַעֲשֹוֹת אִתּוֹ חֶשְׁבּוֹנוֹת"

הַסּוֹחֵר קִבֵּל עָל עַצְמוֹ אֶת הוֹרָאַת הָרָב. הוּא הָלַךְ אך אָבִיו, פִּיַס אוֹתוֹ וּבִקֵּשׁ מִמֶנוּ מְחִילָה "אֳנִי סוֹלֵחַ לְךָ בְּלֶב שָלֵם" אֲמָר לּוֹ הָאַב "אֵינֶנִּי כּוֹעֵס עָלֶיךָ חָלִילָה".

עֲבַר שָׁבוּעַ וְאָז פִּתְאוֹם הִגִּיעַ אֶל הַסּוֹחֵר אָדָם זָר, גוֹי לֹא צָעִיר וְאָמַר לּוֹ: "בְּנִי לָוָה אֶצְלְךָ שֶׁיָּשִׂים אֶלֶף פְרַנְק נָכוֹן?" "נָכוֹן מאד", עָנָה הַסּוֹחֵר ,"וְהוּא לֹא הֶחֱזִיר לִי אֶת הַחוֹב".

"אֳנִי אַחֲזִיר לְךָ אֶת הַחוֹב" אָמָר הַגּוֹי "אבל בִּתְנַאי אֶחָד: שֶׁשּוּב לֹא תַּלְוֶה לּוֹ כֶּסֶף. אִם תַּחְזֹר וְתַּלְוֶוה לּוֹ - אֳנִי לֹא בַּתְּמוּנָה".

"בְּסֵדֶר אֲל תִּדְאַג לֹא אַלְוֶה לּוֹ שׁוּב".

הַחוֹב הֻחְזַר, וְזֶה הָיָה סְכוּם גָדוֹל מְאֹד. הַסּוֹחֵר הִשְׁקִיעַ אֶת הַכֶּסֶף בְּמִסְחָר וְהִצְלִיח.ַ הוּא חָזָר לְמַעָמָדוּ הָרָגִיל וְכֹל חַיָּיו תָּמַךְ בְּאָבִיו בַּדֶרֶךְ הַמְכַבֶּדֶת בְּיוֹתֵר.